text: Falsk hjemmehjælper igen på spil
  12 april 2011 kl. 14.41
  Mindst en falsk hjemmehjælper huserer stadig rundt i Sønderjylland. Senest har hun slået til i Haderslev.
  Det blev oplyst på et møde blandt hjemmehjælpsledere i Aabenraa i dag.
  Den eller de falske hjemmehjælpere i Haderslev ringer først borgerne op og fortæller, at de lige ville ringe inden de kommer for at gøre rent, så de trygt kan lukke dem ind.
   
  Mange af de kontaktede har nøglebokse uden for deres hus eller lejlighed, som kun rigtige hjemmehjælpere har nøgle til.
  
  To tilfælde i Sønderborg
  For en måneds tid siden havde to borgere på Fiskevænget i Sønderborg besøg af en kvinde, der udgav sig for at være fra hjemmeplejen i Sønderborg Kommune.
  Også et ægtepar i Kruså har haft besøg af en falsk hjemmehjælper.
  - Mit råd til de ældre borgere med nøglebokse er, at de ikke skal låse døren op for en ukendt person, der påstår, at han eller hun er fra hjemmeplejen, uanset om vedkommende har ringet på forhånd. De rigtige hjemmehjælpere kan låse sig ind med deres nøgle til nøgleboksen, siger Bente Larsen, der er leder af Hjemmeplejen i Sønderborg Kommune.
   
  Hun opfordrer også de ældre til at bede om at se hjemmehjælperens ID-kort.
  